
Cu doi ani în urmă, cu puţin timp înainte de a fi ales succesor al sfântu- 
lui Petru, Papa Benedict al XVI-lea, în omilia Liturghiei Pro eligendo Ro- 
mano Pontefice (18 aprilie 2005), comentând un text din sfântul Paul în 
care acesta cere creştinilor să fie adulţi în credință, pentru a nu fi „purtaţi 
de valuri şi duşi încoace şi încolo de orice vânt al învățăturii prin înşelăciu- 


3? 


nea omenească” (Ef 4,14), făcea următoarea observaţie: 


Câte vânturi de doctrină am cunoscut în aceste ultime decenii, câte curente 
ideologice, câte mode în gândire! Mica barcă a gândirii multor creştini a fost de 
multe ori agitată de aceste valuri — aruncată de la o extremă la alta: de la mar- 
xism la liberalism, de la colectivism la individualismul radical; de la ateism la 
un vag misticism religios; de la agnosticism la sincretism şi aşa mai departe. In 
fiecare zi se nasc noi secte şi se realizează ceea ce spune sfântul Paul despre 
înşelarea oamenilor, despre şiretenia care tinde să tragă în greşeală (cf. Ef 4,14). 
A avea o credinţă clară, după Crezul Bisericii, este deseori etichetat ca funda- 
mentalism. În timp ce relativismul, adică a ne lăsa purtaţi „încoace şi încolo de 
orice vânt al învățăturii”, apare ca singura atitudine la înălțimea timpurilor de 
astăzi. Se realizează o dictatură a relativismului care nu recunoaşte nimic ca 
definitiv şi care lasă la ultimă măsură numai propriul eu şi propriile capricii 
(OR, 19 aprilie 2005). 


Aceste cuvinte celebre rostite de Papa Benedict al XVI-lea chiar cu doi 
ani în urmă, exact pe data de 18 aprilie, denunţă boala mortală a epocii 
noastre, şi anume o concepţie — care exercită o adevărată şi proprie domi- 
nație culturală, o adevărată dictatură care se numeşte relativism, deoarece 
neagă posibilitatea pentru om să cunoască adevărul şi susține relativitatea 
oricărei afirmaţii şi a oricărei gândiri: tot ceea ce omul zice şi gândeşte nu 
este niciodată adevărat din punct de vedere obiectiv, pentru că este subiec- 
tiv, şi că fiecare om este unitatea de măsură a lucrurilor. Astfel, nu omul se 
adaptează la realitate, ci realitatea trebuie să se adapteze după om, să se 
conformeze cu propriile sale capricii şi dorințele sale: de exemplu, dacă ci- 
neva doreşte să aibă un copil prin fecundare artificială, dacă două persoane 
de acelaşi sex vor să conviețuiască, dacă cineva vrea să avorteze etc., nici o 

lege nu poate împiedica aceste acțiuni, deoarece evaluarea morală a unei 
acțiuni este subiectivă, este relativă acestor puncte de vedere!. 

În schimb, pentru clasici adevărul este proprietatea acelei gândiri umane 
şi a acelor afirmaţii care cer o conformare (adaptare) la realitate, care pre- 
zintă corect lucrurile, de aceea omul trebuie să se adapteze la realitate, şi 
nu realitatea după dorinţele sale. 

Din aceste câteva exemple se vede că cele mai grave consecințe ale rela- 
tivismului au loc în domeniul moralei: dacă nu este posibilă cunoaşterea 
adevărului, nu este posibilă nici judecarea obiectivă a acţiunilor umane şi, 
prin urmare, ele sfârşesc pe acelaşi plan, adică sunt considerate ca fiind 
egale. Şi în acest caz legile trebuie să secondeze orice dorință a omului, că 
omul poate transforma orice dorință a sa în lege?. 

Denunţarea relativismului este în mod indiscutabil crucială şi, pe bună 
dreptate, este de actualitate, fie pentru consecințele morale foarte grave 
ale relativismului deja indicate mai sus, fie pentru că, dacă adevărul abso- 
lut nu există sau nu poate fi cunoscut, atunci orice cercetare filozofică, es- 
tetică, ştiinţifică, religioasă etc. devine zadarnică şi sterilă: nu are sens să 
se întreprindă vreo cercetare sau analiză. De aceea, respingerea relativis- 
mului este justificată. 

Ce este, de fapt, relativismul? Cu termenul „relativism” sunt indicate 
două lucruri. Mai întâi de toate, o ideologie în virtutea căreia se afirmă că 
nu există nimic care să aibă caracter de absolut şi de imutabilitate, dar că 
totul este „relativ” la timp, la locuri, la persoane în situaţiile concrete în 
care se află. Astfel, în domeniul gnoseologic nu se poate vorbi de adevăr şi 
de eroare sau de falsitate, valid din punct de vedere universal, adică pentru 
toate timpurile, toate locurile, toate epocile şi toate împrejurările; în dome- 
niul etic nu se poate vorbi despre bine şi despre rău în sens absolut, fapt 
pentru care unele acte sunt întotdeauna bune şi întotdeauna de făcut şi 
alte acte sunt întotdeauna rele şi deci trebuie evitate. 

În afară de semnificația de „ideologie”, cu termenul „relativism” se in- 
dică o practică, un comportament ce nu ţine cont deloc de principii şi norme 
morale bazate pe natura umană şi, prin urmare, pe legea naturală, adică, 
în ultimă instanță, bazate pe Dumnezeu şi pe legea divină, care apare fie 
din exercițiul rațiunii umane, fie dintr-o revelaţie divină. Concret relativis- 
mul neagă orice validitate moralei naturale-raționale şi oricărei norme 
morale de origine şi de natură religioasă. Orice referință la o lege morală 
divină, şi prin urmare transcendentă, este văzută de relativism ca o formă 


1 Cf. G. PRANDSTRALLER, Relativismo e fondamentalismo, Laterza, Bari 1996, VII. 
2 Cf. Robert SPAeMANN, Moralische Grundbegriffe, München 1986, trad. italiană Concetti 
morali fondamentali, Piemme, Casale Monferrato 1993, 19-31. 

de fundamentalism, în sensul că se atribuie lui Dumnezeu şi religiei func- 
ţia de a da „sens” în exclusivitate vieții umane şi lumii’. 
Dar să detaliem toate aceste semnificaţii referitoare la relativism. 


1. Relativismul gnoseologic 


În special, în domeniul cunoaşterii intelectuale se neagă faptul că există 
sau poate exista un adevăr obiectiv, deoarece mintea umană cunoaşte rea- 
litatea nu cum este în sine, ci aşa cum este percepută de ea în activitatea 
de cunoaştere. Acest lucru se desfăşoară după propriile scheme şi propriile 
reguli, astfel încât realitatea cunoscută nu este realitatea obiectivă sau 
realitatea „în sine”, ci este realitatea care este percepută de subiect. Aceasta 
înseamnă că adevărul nu este - ca în cazul gândirii antice (Platon şi Aris- 
totel) şi medievale (sfântul Toma şi scolastica) — „conformarea intelectului 
la realitatea care este în ea însăşi” , ci, din contră, este „conformarea rea- 
lități la minte, la subiect”. Cu alte cuvinte, nu intelectul se adaptează rea- 
lităţii în sine, la obiect (adevăr obiectiv), ci realitatea se adaptează la minte, 
la subiect (adevărul subiectiv). Nu realitatea se revelează minţii şi este 
primită de aceasta şi interiorizată, ci intelectul gândeşte realitatea şi o 
primeşte după legile ce reglementează propriul act de cunoaşteret. 


2. Relativismul etic 


În domeniul etic, relativismul neagă că există legi, norme şi valori mo- 
rale valide întotdeauna, în orice loc şi în orice timp: aşadar norme morale 
care să aibă validitate absolută şi să nu fie supuse unor schimbări din cauza 
diversității locurilor şi a evoluţiei istorice a culturilor şi moravurilor; va- 
lori etice care să fie valide în orice timp şi în orice loc, cu toată evoluția 
culturilor. 

Relativismul afirmă, în schimb, că normele morale, valorile etice nu au 
caracter absolut şi imutabil, ci sunt „relative” cu evoluţia istorică a ideilor 
şi a culturilor: adică se pot schimba şi îşi pot pierde orice validitate cu 
schimbarea timpurilor şi a condiţiilor de viață; cu schimbarea ideilor şi a 
modurilor de a înțelege sensul şi scopul vieții umane; cu noile cuceriri şti- 
inţifice şi tehnice, capabile să deschidă căi noi progresului, de a îmbunătăţi 
viaţa fizică şi psihică a persoanelor şi de a răspunde nevoilor mereu cres- 
cânde ale societății moderne complexe, care nu pot trăi după normele morale 
adaptate la societatea agricolă din trecut. Astfel, vechile norme morale şi 
vechile valori etice pot, ba chiar trebuie, să fie substituite de norme morale 
noi şi de noi codice şi valori etice, alternative lor şi chiar contradictorii. 


3 Cf. S. PRIVITERA, „Relativismo”, în Nuovo Dizionario di teologia morale, Paoline, Cini- 
selo Balsamo 1990, 1086-1091 
1 Cf. S. PRIVITERA, „Relativismo”, 1087. 

Cu alte cuvinte, normele morale şi valorile etice nu au un fundament 
obiectiv şi o bază stabilă şi, de aceea, nu sunt supuse schimbării de timp, 
de loc, de culturi şi de modurile de a simți şi de a gândi, ci sunt „relative”, 
adică sunt acelea pe care persoanele şi societăţile în mod liber şi le dau în 
deplină autonomie. Pentru relativismul etic există numai „opinii” subiec- 
tive, nu „adevăruri”, nici „certitudini” obiective, şi deci capabile să fie im- 
puse tuturor. Relativismul pune în prim-plan libertatea umană ca ceea ce 
constituie propriu-zis omul, motiv pentru care acesta nu este legat de nici 
o normă morală care să-i fie impusă din exteriorul propriului eu — de exem- 
plu, de Dumnezeu sau de Biserică —, ci este „liber” să facă ceea ce vrea, cu 
singura limită de a nu crea pagube altora şi de a nu-i împiedica pe alții să 
facă ceea ce ei vor sau consideră necesar şi util propriei bunăstări sau des- 
făşurării libere a propriei activităţi?. 


3. Relativismul juridic 


În domeniul juridic, relativismul se manifestă, mai ales, în faptul că le- 
gile au valoare morală şi forță de obligativitate, nu pentru că se conformează 
normelor morale şi la ceea ce este bun şi drept din punct de vedere obiectiv, 
ci pentru că sunt emanate de legislatorul legitim (pozitivismul juridic); se 
manifestă apoi în faptul că legile nu sunt specificări şi traduceri particulare 
ale legii naturale universale, realizate de legislatorul legitim, ci sunt expresii 
ale voinţei puterii legislative, deţinută fie de o singură persoană, aşa cum 
are loc în regimurile absolutiste, fie de mai multe persoane, aşa cum are loc 
în regimurile democratice, în care poporul delegă unele persoane să legife- 
reze după propria voinţă, ţinând cont de conformitatea legilor nu cu prin- 
cipiile morale, ci cu voința poporului sau, în cazuri de diversitate de opinii, 
cu voința majorităţii. 


4. Absolutizarea fiinţei umane 


Dacă acum ne întrebăm ce este relativismul în esența sa profundă, tre- 
buie să răspundem că nu este — cum ar putea să pară — „sfârşitul absolute- 
lor”, ci este absolutizarea omului, şi într-o astfel de lume Absolutul divin 
este substituit de Absolutul uman: „omul-dumnezeu”. În viziunea relati- 
vistă, un Absolut există, dar nu mai este Dumnezeu, ci omul”. 


5 Cf. S. PRIVITERA, „Relativismo”, 1087-1088; R. GINTERS, Valori, norme e fede cristiana. 
Introduzione all'etica filosofica e teologica, Marietti, Milano 1982, 159-160) 

6 Cf. S. PRIVITERA, „Relativismo”, 1087. 

1Cf£.R. GINTERS, Valori, normee fedecristiana..., 176-181: „Leconseguenze dell'oggettivismo 
e del soggettivismo”; B. SCHULLER, L'uomo veramente nuovo. La dimensione dell'etica nella 
dimensione etica dell’uomo, Oftes, Palermo 1987: „Sul/etica della situazione”. 

Dar omul este o ființă „istorică”: adică nu numai că trăieşte într-o lume 
care se schimbă încontinuu şi într-o istorie mereu în mişcare spre scopuri 
care, în ciuda unor greşeli şi derapaje, sunt în progres continuu; ci el însuşi 
este în permanentă schimbare, deoarece condițiile istorice, fie culturale, fie 
ambientale sau climaterice, acționează asupra psihicului şi determină mo- 
dul de a gândi şi de a se vedea pe el însuşi, istoria sa trecută, prezentul şi 
viitorul său. Astfel, omul adaptează criteriile sale de adevăr şi de moralitate 
la circumstanţele istorice schimbate şi la cuceririle sale în domeniul ştiin- 
tific şi cultural. Astfel, adevărul şi binele nu sunt principii absolute, ci „is- 
torice”, şi deci se schimbă cu evoluția istorică, ce este un caracter esenţial 
al ființei umane. 

Dar un caracter şi mai esenţial al aceleaşi „istoricităţi” este în om „li- 
bertatea”, înțeleasă nu numai drept „capacitatea” de a determina propriul 
destin şi cel al lumii şi de a da automat un „sens” propriei vieţi, ci şi ca 
„necesitatea” de a fi el însuşi, de a nu depinde de nimeni, de a gândi ceea 
ce se crede şi de a face ceea ce se vrea, aşadar de a considera adevărat şi 
drept ceea ce se gândeşte („eu o gândesc aşa”) şi de a putea face ceea ce se 
vrea („eu vreau să fac aşa”). Nu se neagă altora dreptul egal de a gândi şi 
de a voi în mod diferit: de aceea sunt respectaţi alții, în calitate de purtă- 
tori ai adevărului „lor”, care poate fi contrar adevărului meu, dar e întot- 
deauna un adevăr care are drept să existe întrucât este al meu, deoarece 
adevărul nu este subiectiv, ci este întotdeauna obiectiv, adică „liberă” cre- 
ație a omului în individualitatea sat. 


5. Filozofia imanenţei 


Ce se află la rădăcina relativismului modern? 

În primul rând, există filozofia imanenței, după care totul este „ima- 
nent” omului, istoriei sale şi lumii sale, şi nu există nimic care să „trans- 
ceandă” omul şi lumea: nu există aşadar Dumnezeu, în calitate de creator 
al omului şi al Universului şi ca autor al unei legi morale pe care omul 
poate s-o cunoască cu rațiunea sa şi cu care el trebuie să-şi conformeze 
acțiunea pentru binele său, fiind legea morală divină ceea ce face ființa om 
în plinătatea ființei sale. Într-adevăr, legea divină este legea însăşi a omu- 
lui, nu o lege care se impune lui din exterior, făcându-l sclav. Filozofia ima- 
nenței, negând existența lui Dumnezeu creator şi legislator, neagă faptul 
că în domeniul gândirii există un adevăr transcendent şi absolut cu care 
intelectul uman trebuie să se conformeze şi, în domeniul acțiunii, neagă 
faptul că există un bine absolut la care trebuie să se adere cu voinţa şi care 
trebuie tradus în trăirea vieții. În schimb, afirmă că omul în actul cunoaşterii 


8 Cf. S. Th. PINCKAERS, La morale cattolica, Paoline, Ciniselo Balsamo 1993, 55.72. 

nu iese afară din sine, ci orice cunoaştere este o „reprezentare mintală” 
imanentă şi, prin urmare, subiectivă, întrucât nu este determinată de 
obiectul cunoaşterii, ci este „primară” faţă de ea şi ei îi impune legile. In 
afară de aceasta, afirmă că, în domeniul acțiunii morale, omul este cel care 
în independența sa suverană determină bunurile de urmărit şi valorile de 
realizat, fiind el arbitru şi măsură ultimă a binelui şi a răului, a ceea ce este 
drept şi a ceea ce este nedrept: omul în ceea ce priveşte viața şi activitatea 
sa de cetățean „privat” şi omul ca făcând parte dintr-o comunitate politică, 
dintr-un popor, în ceea ce priveşte binele comun al comunității însăşi. 

Relativismul modern este aşadar radical secularizat şi ateu: vede în 
Dumnezeu duşmanul său şi în religie — mai ales în religia şi morala catolică 
— adversarul împotriva căruia trebuie să lupte, pentru că, după părerea sa, 
Dumnezeu face „sclav” omul şi morala catolică îl face „nefericit”?. 

În al doilea rând, la baza relativismului modern este istorismul, adică 
teoria după care totul este „istoric”, adică provizoriu şi schimbător, supus 
schimbărilor, astfel încât ceea ce era ieri într-o oarecare măsură astăzi nu 
mai este, ceea ce valora ieri astăzi nu mai are valoare: în istoria umană nu 
există nimic absolut şi mereu valabil, ci totul se schimbă, întrucât este re- 
lativ la locuri, la timpuri şi la circumstanțele mereu schimbătoare ale isto- 
riei umane”. 

De aceea, ideile, modurile de a gândi, sentimentele, principiile morale 
sunt în permanentă schimbare, motiv pentru care ceea ce este adevărat, 
bun şi drept într-o anumită perioadă istorică, într-o civilizație nu mai este 
adevărat, bun şi drept într-o altă perioadă istorică şi într-o altă civilizație. 
Adevărul este filius temporis. 

Antropologia culturală arată, într-adevăr, imensa varietate a ideilor, a 
tradiţiilor religioase, a moravurilor, a normelor morale, a modurilor de a 
simți, gândi şi raționa, care s-au succedat în istoria umană, fiecare având 
propria validitate". 

În viziunea istoricistă nici o cultură, nici o morală şi nici o religie nu-şi 
poate aroga dreptul de a se crede mai bună față de altele sau că este supe- 
rioare şi cu atât mai puţin de a se crede singura adevărată în totalitate. 
Toate au drept egal de cetățenie şi drept egal de a se impune, de a face 
propagandă şi prozelitism în favoarea lor; toate au o legitimitate egală. 
Orice pretenţie de a se considera mai adevărată, ba chiar singura adevărată, 
este etichetată drept „fundamentalism religios” sau „imperialism cultural” 


° Cf. R. GINTERS, Valori, norme e fede cristiana..., 170-172: „Il relativismo metaetico 
come soggettivismo o scetticismo teoretico dei valori”; S. PRIvITERA, „Relativismo”, 1087. 

10 Cf. S. PRIVITERA, „Relativismo”,1086: La poliedricită del relativismo etico. 

1 Cf. K. RAHNER, „Il problema di un'etica esistenziale formale”, în Saggi di antropologia 
sopranaturale, Paoline, Ciniselo Balsamo 1965, 467-495. 

şi deci capabilă de puţină consideraţie, ba chiar de dispreţ arogant al altor 
culturi, religii şi morale: o judecată negativă nejustificată, deoarece toate 
religiile şi toate culturile sunt produse „istorice” şi, prin urmare, „relative” 
la timpurile, locurile şi circumstanţele culturale şi politice în care s-au năs- 
cut; prin urmare, „bune” pentru timpurile, locurile şi circumstanţele în 
care s-au dezvoltat, dar nu pentru timpuri şi culturi diferite, deoarece fie- 
care perioadă istorică îşi are religia sa, morala sa care este adaptată noilor 
situaţii istorice. Astfel, istorismul justifică şi fundamentează relativismul. 
„Orice lucru este bun şi valid pentru timpul «său», dar nu pentru timpuri, 
locuri şi culturi diferite”. 

În al treilea rând, la baza relativismului modern stă ideea progresului 
de neoprit: în ciuda tuturor dificultăților pe care omenirea le întâmpină în 
drumul ei şi a tuturor insucceselor cu care se confruntă, ea se află într-un 
progres continuu; dovadă este în domeniul biologic teoria evoluţiei lui H. 
Spender şi a lui C. Darwin; în domeniul cultural, ieşirea omenirii din „întu- 
nericul” Evului Mediu şi debarcarea în secolul „luminilor”, în domeniul po- 
litic, trecerea de la regimurile absolutiste la regimurile democratice, care au 
reuşit să triumfe şi asupra regimurilor totalitariste din secolul al XX-lea”. 

Dar motorul progresului omenirii în ultimele două secole a fost ştiinţa, 
ieşită cu mare trudă din cuşca filozofiei scolastice şi a teologiei catolice. Cu 
condiţia ca cercetarea ştiinţifică să fie lăsată în totalitate liberă şi să nu fie 
împiedicată să realizeze experimentele chiar şi cele mai îndrăzneţe pentru 
motive aşa-zis etice sau pentru alte motive care nu sunt de natură pur 
ştiinţifică, de care trebuie să răspundă numai conştiinţa omului de ştiinţă şi 
părerea comunităţii ştiinţifice. În realitate — afirmă relativismul modern —, 
ştiinţa, tocmai pentru că eliberează de legăturile religioase şi morale şi, 
mai ales, pentru că lucrează pe terenul solid al experienței empirice, are o 
valoare absolută, superioară tuturor celorlalte sectoare, pentru că poate da 
rezultate certe şi sigure, verificabile şi, prin urmare, capabile să contribuie 
la progresul omenirii. 

În al patrulea rând, la baza relativismului modern se află scepticismul, 
convingerea nu numai că nu există adevăruri obiective şi norme morale 
permanent valide, dar că, şi chiar dacă ar fi, omul ar fi incapabil să le atingă. 
În gândirea modernă scepticismul îşi are începutul în „dubiul metodic” al 
lui Decartes, pe care el l-a depăşit cu certitudinea absolută a lui cogito; dar 
„dubiul” a continuat să domine gândirea umană după el până în timpurile 
noastre sub diferite forme, cum ar fi agnosticismul, empirismul, pozitivis- 
mul, neopozitivismul logic, fideismul, iraționalismul, „gândirea slabă”. 


12 Cf. R. GINTERS, Valori, norme e fede cristiana..., 161-164: Il relativismo etico-normativo 
come relativismo culturale. 

Astfel, relativismul este în mod fundamental sceptic. Dar scepticismul 
său este corelat de pragmatism: dacă sub profilul cunoaşterii nu există ni- 
mic sigur şi adevărat, sub profil practic sunt bune, adevărate şi drepte 
acele idei şi acele comportamente care conduc la rezultate practice satisfă- 
cătoare. Dacă o anumită acțiune este în măsură să rezolve o problemă 
practică importantă pentru viața şi fericirea unei persoane, acea acțiune 
este „bună” şi „dreaptă”. 

Astfel, de exemplu, credințele religioase, dacă pentru mulți indivizi 
„funcţionează”, adică asigură o viață mai fericită, sunt „adevărate” (evi- 
dent, nu în ele însele, ci în referință la acele persoane). De aceea, eficacita- 
tea practică este măsura pentru a judeca dacă o idee este adevărată sau 
falsă şi dacă o normă etică este bună sau rea. 

Acest lucru ne face să afirmăm, în al cincilea rând, că la baza relativis- 
mului modern se află şi utilitarismul, în virtutea căruia se consideră a fi 
bun şi drept cea ce este „util”, adică ceea ce în orice formă şi manieră folo- 
seşte la îmbunătăţirea vieţii fizice şi spirituale a persoanelor şi a societăţii, 
ceea ce face viața mai deplină, mai plăcută, mai fericită şi se consideră în 
schimb rău - şi, prin urmare, de evitat — tot ceea ce presupune sacrificii, 
suferințe, renunţări, tot ceea nu permite ca omul să se bucure din plin de 
viață sau ceea ce împiedică propria autorealizare. Astfel, utilul este măsura 
ultimă a binelui şi a răului“. 

Frecvent, cu utilitarismul se asociază şi hedonismul, pentru care binele 
este ceea ce face viața fericită şi permite a se bucura de ea fără piedicile 
impuse de aşa-zisele „legi morale”: în acest caz, „plăcerea” în toate formele 
sale — de la cele mai nobile până la cele mai comune şi vulgare — este valoa- 
rea supremă a vieţii şi norma „morală” care trebuie să călăuzească oame- 
nii şi societățile. „A maximaliza plăcerea şi a minimaliza durerea”%5. 


Relativismul modern - o provocare radicală 
la adresa credinţei şi a moralei creştine 


Relativismul modern, pe care am căutat până aici să-l analizăm, repre- 
zintă o provocare radicală la adresa credinței şi a moralei creştine, întrucât 
îi neagă bazele (premisele) raționale - filozofia ființei (metafizica), existența 
unui adevăr obiectiv pe care intelectul uman îl poate cunoaşte, existența 


15 Cf. J. Dewey, Rifare la filosofia, Donzelli, Roma 1998; W. James, Volontà di credere, 
Rizzoli, Milano 1984; IDEM, Il Pragmatismo, Il Saggiatore, Milano 1984; R. RorTY, Consegu- 
enze del pragmatismo, Feltrinelli, Milano 1986; Ipem, La filosofia dopo la filosofia, Laterza, 
Roma-Bari 1990; IDEM, Scritti filosofici, I-II, Laterza, Roma-Bari 1994-1995) 

14 Cf. Ph. Scamrrz, Ricerca induttiva della norma morale, Dehoniane, Bologna 1977, 43-45. 

15 Cf. S. PRIVITERA, „Epistemologia morale”, în Nuovo Dizionario di teologia morale, 
Paoline, Cinisello Balsamo 1990, 235-349. 

unei legi morale pe care rațiunea o poate cunoaşte — sau adevărurile esen- 
țiale ale credinței: existența unui Dumnezeu unul şi întreit, existența unei 
revelații divine prin care Dumnezeu le-a comunicat oamenilor misterele 
vieţii sale intime, i-a făcut să cunoască voința sa, mai întâi exprimată prin 
decalog şi apoi în învățătura lui Isus din Nazaret, pe care Biserica le-a co- 
dificat în morala catolică. 

Acest fapt nu trebuie minimalizat sau banalizat, ca şi cum opoziția între 
relativismul modern şi viziunea creştină despre viață, dată de credință şi 
tradusă în practică, fie în câmpul individual, fie în cel social, ar fi un fapt 
de mică importanţă sau de neglijat. Asta înseamnă că provocarea pe care 
relativismul modern o lansează la adresa viziunii creştine asupra vieţii — şi 
în special asupra moralei — trebuie să fie primită. Mai întâi trebuie să fie 
înțeles în realitatea, profunzimea şi vastitatea sa: la aceasta poate ajuta 
ceea ce am spus mai sus, când am scos în evidenţă că relativismul modern 
este punctul terminal al unui lung drum accidentat parcurs de gândirea 
modernă, început de Descartes şi continuat de Spinoza, Locke, Hume, 
Kant, Comte, Spencer, Bentham, Nietzsche, dar şi de gânditorii contempo- 
rani, cum ar fi Heidegger, analiştii limbajului: Lyotard, Rotry, Derrida, şi 
susținătorii neuro-ştiințelor!t. 

În realitate, gândirea creştină este chemată astăzi la o confruntare difi- 
cilă, deoarece este vorba de a justifica şi de a repropune în mod adaptat la 
mentalitatea şi la limbajul timpului nostru adevărurile esențiale ale meta- 
fizicii şi ale antropologiei creştine, posibilitatea cunoaşterii adevărului 
obiectiv şi validitatea unei legi naturale, bazată pe natura rațională a omului 
şi pe dependența sa de Dumnezeu. 

Din păcate, ceea ce trebuie reprobat astăzi este o oarecare teamă, la unii 
gânditori creştini, de a aborda aceste tematici. Într-adevăr, forța relativis- 
mului modern este capacitatea sa de a-i eticheta pe cei care i se împotrivesc 
drept „fundamentalişti”, „fanatici”, persoane depăşite, oameni din alte tim- 
puri închişi într-un trecut care este mort definitiv, ca persoane care se opun 
progresului ştiinţific şi „modernității”, care mai trăiesc încă în Evul Mediu”. 


16 Cf. R. GINTERS, Valori, norme e fede cristiana..., Robert SPAEMANN, Concetti morali 
fondamentali, cap. I: „L’etica filosofica ovvero: bene e male sono relativi?”, 19-31; J. Fucus, 
Il Verbo si fa carne: Teologia morale, Piemme, Casale Monferrato 1989: „Norme categoriali 
dell'agire del cristiano: la problematica di una morale normativa dell'agire. Conseguenze 
per un'odierna normativa cristiana dell'agire morale”, 159-161. 

11 Cf. G. PRANDSTRALLER, Relativismo e fondamentalismo, 59-66. 

Biserica nu este fundamentalistă 


Am spus că în interiorul Bisericii Catolice există forme de fundamenta- 
lism, dar Biserica Catolică nu este fundamentalistă, aşa cum cred unii; 
chiar respinge orice formă de fundamentalism ca fiind contrară credinței 
creştine. Astfel, afirmă că Biblia este „inspirată”, dar nu „dictată” de Dum- 
nezeu; ea a fost scrisă sub inspirația Duhului Sfânt, de autori care în com- 
punerea ei au folosit modurile de gândire şi de simțire proprii timpului lor 
şi au scris după propriul caracter, propria cultură şi propria sensibilitate. 

Ceea ce condamnă Biserica în relativismul modern este principiul după 
care nu există nici adevăruri obiective, nici principii morale permanent 
valide în orice timp şi orice loc, fie în domeniul adevărului, fie în domeniul 
moralei, totul este „relativ”, adică supus schimbării; este principiul care 
afirmă că omul cu raţiunea şi libertatea sa reprezintă „măsura” şi norma 
a ceea ce este adevărat şi fals, a ceea ce este bine şi rău. Cu alte cuvinte, 
Biserica respinge subiectivismul şi ateismul, care reprezintă baza consti- 
tutivă a relativismului modern. Nu respinge, în schimb, un anumit grad de 
relativism în căutarea adevărului şi în efortul de a stabili principiile morale. 
Într-adevăr, circumstanțele istorice, diversităţile culturale şi chiar diversi- 
tățile de climă pot avea o influenţă în stabilirea anumitor adevăruri şi a 
anumitor reguli morale, care la un examen critic pot să pară incomplete. 
Se verifică acest lucru atunci când Biserica, pentru faptul că trăieşte în 
istorie, poate lua poziţii pe care apoi, la un examen mai aprofundat şi în 
fața progreselor culturii şi ale ştiinţei, le poate consideră ca având nevoie de 
corecturi şi integrări. 

În orice caz, ceea ce Biserica ţine să accentueze cu tărie — şi chiar fără a 
se obosi, în ciuda criticilor dure şi deseori nedrepte şi neîntemeiate ale re- 
lativiştilor — este că Dumnezeu nu poate fi exclus din viața omului fără ca 
omul să se îndrepte spre pierderea „sensului” vieții umane, reducând for- 
mele de trăire la forme de barbarie, care fac atât de dureroasă astăzi istoria 
timpului nostru, deşi nu este lipsită de lucruri mari şi frumoase. Biserica 
respinge astăzi categoric relativismul modern în vederea apărării omului. 

Revenind la fragmentul citat la început, papa atrăgea atenția în omilia 
sa asupra faptului că în toate sectoarele culturii şi vieții contemporane 
relativismul este „gândirea dominantă” până la punctul de a exercita asu- 
pra gândirii de astăzi o specie de „dictatură”. 


18 Cf. R. GINTERS, Valori, norme e fede cristiana..., 158-159; H. WEBER, Teologia morale 
generale. L'appello di Dio, la risposta delluomo, San Paolo, Milano 1996: „II parte: 
L'esigenza morale”, 87-175; M. VipaL, L'etica cristiana, Borla, Roma 1992: „cap. II: Con- 
cetti fondamentali della morale cristiana”, 63-80. 

În acelaşi timp, papa observa că a manifesta cu claritate valoarea pro- 
priei credințe „este deseori etichetat ca fundamentalism”. În timp ce „re- 
lativismul, adică a se lăsa purtaţi încolo şi încoace de orice vânt de doctrină, 
apare ca unica atitudine la înălțimea timpurilor de astăzi”. 

Comentând intervenţia viitorului Papă Benedict al XVI-lea, un articol 
apărut în revista Civiltà cattolica comenta reacţiile ce au apărut în presa 
internațională. 


În faţa a ceea ce viitorul papă a definit ca o „dictatură a relativismului care nu 
recunoaşte nimic ca definitiv şi care lasă ca ultimă măsură numai propriul eu 
şi propriile capricii”, Biserica îl oferă pe Cristos ca parametru autentic. Biserica 
le propune discipolilor săi o credinţă adultă, nu înclinată să urmeze valurile 
modei, ci „o credință înrădăcinată profund în prietenia cu Cristos”. Tocmai 
această prietenie ne oferă „criteriul pentru a discerne între adevăr şi greşeală, 
între înşelăciune şi adevăr”!?. 


Această critică la adresa relativismului a trezit ostilitate din partea 
multor cercuri de analişti. De exemplu, cotidianul britanic The Guardian, 
la câteva zile după această intervenţie a papei, afirma că „alegerea între 
alb şi negru la care Ratzinger ne supune este o falsă opțiune. Certitudinea 
morală absolută pe care, după el, ne-o oferă Biserica este goală”. 

Şi cotidianul New York Times a descris omilia pre-conclav ca „intransi- 
gentă” şi pe acelaşi cardinal ca un „ultraconservator”, „favorabil unei Bi- 
serici mai mici, dar ideologic mai curată”. 

Pe de altă parte, alţii s-au exprimat în favoarea apărării importanței şi 
păstrării adevărurilor şi valorilor perene. Într-un comentariu apărut în 
cotidianul Scotsman, John Haldane, profesor de filozofie la Universitatea 
„St. Andrews”, a notat că un element esenţial în gândirea cardinalului 
Ratzinger este dat de convingerea sa că adevărurile revelate de creştinism 
„ne eliberează pe acest pământ şi ne salvează pentru veşnicie”2. 

Caracterul şubred al gândirii moderne, asupra căruia atrăgea Sfântul 
Părinte atenţia, a explicat Haldane, este ideea că „adevărul este construit 
şi nu este simplu descoperit”. În parte acest lucru derivă din reacția omului 
modern în fața ideii de a fi păcătos şi de a risca pedeapsa veşnică. În acest 
context, a afirmat profesorul, „este mai comod a nega existența păcatului, 
mai degrabă, decât a face pocăință şi a opta pentru schimbarea vieții”. 

Critica papei la adresa relativismului se plasează perfect pe direcţia a 
ceea ce Papa loan Paul al II-lea a învăţat în multe ocazii, când sublinia 
pericolele ce derivă dintr-o societate lipsită de idealuri. 


19 Giuseppe De Rosa, „Il relativismo moderno”, Civilta cattolica 3726 (2005) 455-468. 

2 Comentariile sunt preluate din www.zenit.org (07.05.2005), Benedict XVI, Pericolele 
înnăscute ale relativismului. 

21 Giuseppe De Rosa, „Il relativismo moderno”, 462. 

Libertatea noastră de alegere este mereu o alegere morală între bine şi 
rău, şi nu simplu pentru binele în sine. Prin urmare, nu putem să ne sus- 
tragem din faţa confruntării liberului nostru arbitru cu problema valori- 
lor. În Europa este în act o renaştere a sentimentului religios şi a căutării 
valorilor. O societate nu se poate baza doar pe un proceduralism gol care 
evită valorile în numele libertăţii. Trebuie să ținem cont de ceea ce Papa 
Benedict al XVI-lea spunea în omilia de inaugurare a pontificatului său, şi 
anume că mesajul creştin nu poate fi impus cu forța, ci el este confirmat de 
valori bazate pe iubire. Din acest motiv, nu va trebui să ne temem că vom 
cădea într-o nouă cruciadă care evocă vechile memorii de violențe, deoarece 
unica armă este rațiunea unită cu iubirea. 

Am considerat oportun să prezint această intervenţie autorizată a Pa- 
pei Benedict al XVI-lea cu privire la relativism, deoarece surprinde foarte 
bine situația din contextul european social actual cu diferitele tendințe de 
afirmare a „drepturilor şi demnității omului” în detrimentul afirmării 
drepturilor lui Dumnezeu asupra acestuia şi prin respingerea identității 
creştine a Europei. Şi aceasta, în numele unei „false democraţii” voite la 
nivel european-occidental. 

În societatea contemporană, care primeşte de la tehnică amprenta sa 
hotărâtoare, valorile morale încep să-şi piardă evidenţa şi, prin urmare, 
forța lor de obligativitate. Ele rămân un ideal care poate trezi entuziasm în 
unii, dar pentru faptul că sunt obligatorii, sunt considerate că ar pune în 
pericol libertatea omului, liniştea sa şi sfârşesc prin a fi considerate irațio- 
nale. Tendinţa lumii contemporane este de a sustrage omul de obligativi- 
tatea sa față de decalog, de exemplu, şi sunt unii care consideră că, în cazul 
în care aceste porunci continuă să existe, ele sunt transmise în mod infle- 
xibil de Biserică. Că voința Unuia interpelează omul, că există o voință a 
Creatorului care cere respect, că voința omului trebuie acordată cu voința 
lui Dumnezeu devine pentru mulți idee străină de care vor să se debaraseze. 

Şi astfel, „omul este măsura tuturor lucrurilor”, după cum spunea Pita- 
gora. „Se constituie o dictatură a relativismului — spunea papa - „care nu 
recunoaşte nimic ca definitiv şi care lasă ca ultimă măsură doar propriul 
eu şi dorințele sale”. 

Se vorbeşte despre o „dictatură a relativismului” în măsura în care este 
vorba de o nouă formă vicleană de totalitarism: aşa cum scria Papa loan 
Paul al II-lea, „dacă nu există un adevăr transcendent, prin care, dacă i se 
supune, omul dobândeşte deplina identitate, atunci nu există nici un prin- 
cipiu sigur ce garantează raporturi juste între oameni”, fapt care conduce 
inevitabil la „negarea demnităţii transcendente a persoanei umane” (cf. 
enciclica Papei loan Paul al II- lea Centesimus annus). În această dezbatere, 
dacă există sau nu un adevăr despre om, este în joc acea construcție care 

are ca fundament obiectiv drepturile umane inviolabile ale persoanei care 
sunt la baza statului modern de drept. 

În esență, dacă vrem să indicăm principiile ce ar putea contrasta cu re- 
lativismul de astăzi, trebuie să revenim la lecţia magistrală dată de Papa 
Benedict al XVI-lea în memorabila omilie din 18 aprilie 2005, înainte de 
începerea pontificatului său. 

Papa afirmă că în fața „dictaturii relativismului”, care nu recunoaşte 
nimic ca fiind definitiv şi care lasă ca ultimă măsură numai propriul eu şi 
capriciul omului, „noi trebuie să avem altă măsură: Fiul lui Dumnezeu, 
omul adevărat. El este măsura umanismului”. 

Această semnalare a unei „dictaturi a relativismului” a fost etichetată 
de multe medii laiciste ca un „trăsnet”, trezind multe nelinişti, dar nici un 
răspuns convingător. Surpriza a fost atât de mare încât cu greu se înțelege 
dacă nu cumva susținătorii acelei „dictaturi” ar fi apărătorii camuflați sau 
chiar victimele ignorante şi nefericite ale sale”. 

În universul cultural în care relativismul se propagă bazându-se pe o 
specie de autocertificare cu privire la imposibilitatea din partea omului de 
ajunge la un adevăr stabil şi definitiv, papa nu se limitează să afirme nete- 
meinicia oricărui relativism radical, ci îi demască şi intima predispoziţie 
spre „dictatură”. 

Tocmai în fața acelui lumi care declară că este constituțional democra- 
tică, contrară oricărei impuneri de sus, papa pune în evidență existența 
unei „dictaturi ce nu recunoaşte nimic definitiv şi care lasă ca ultimă mă- 
sură numai eul propriu şi propriile capricii”: o metastază capabilă să corupă 
natura oricărei instituţii şi a oricărui sector al vieţii culturale şi sociale. 

Între paranteze: trebuie să ne gândim că există numai o coincidență 
întâmplătoare între această „lecţie” recentă a papei şi atâtea situații anor- 
male susținute chiar de guverne şi de Consiliul Europei. În orice caz, există 
o acută criză morală şi socială în toate legile care sunt emanate de aşa-zi- 
sele state civilizate şi care vin în contradicţie atât cu legea divină, cât şi cu 
legea naturală. 

Demnitatea umană şi drepturile umane trebuie să fie prezentate ca va- 
lori ce nu provin şi nici nu sunt subordonate vreunui legislator uman, ci 
această demnitate a ființei umane, înainte de orice acțiune şi intervenţie 
politică, face referință la Creator: „numai Dumnezeu poate stabili valori 
care se întemeiază pe esența omului şi care sunt intangibile”%. 

Papa le propune tuturor rețeta cea mai simplă: 


22 Cf. BENEDICT AL XVI-LEA, Pericolele înnăscute ale relativismului: www.zenit.org (7 mai 
2007). 

2 J. RATZINGER, Europa. I suoi fondamenti oggi e domani, Paoline, Cinisello Balsamo 
2004, 76. 

Chiar şi cel care nu reuşeşte să găsească calea acceptării lui Dumnezeu ar tre- 
bui totuşi să trăiască şi să-şi orienteze viața velut si Deus daretur, ca şi cum 
Dumnezeu ar exista (...) Trebuie să fim animați de o nelinişte sfântă, neliniştea 
de a duce tuturor darul credinţei şi al prieteniei cu Cristos. 


Concluzia papei este: 


Biserica de astăzi trebuie să reînsuflețească în ea însăşi conştiinţa misiunii de 
a repropune lumii glasul celui care a spus: „Eu sunt lumina lumii; cine mă ur- 
mează nu va umbla în întuneric, ci va avea lumina vieții”?. 


24 OR, Discursul din 18 aprilie 2005. 


